ELŐTERJESZTÉS

**a Gazdasági és Városstratégiai Bizottság 2018. június 21-i ülésére**

**Javaslat a volt EPCOS területen helyiség ideiglenes hasznosítására**

A Topfirmol Kft. (1062 Budapest, Andrássy u. 77. II/14., levelezési cím: Szombathely, Bártfa u. 1/A, cégjegyzékszám: 01-09-195019) kérelemmel fordult önkormányzatunkhoz. A Kft. a Szombathely, Szent László király u. 6. szám alatti telephelyen a 15-ös számú épület alagsorában szeretne egy 162 m2 nagyságú területet bérbe venni számítógépes szerverhálózat kialakítása céljából 2 éves időtartamra. A Kft. a villamos energia ellátást külön mérés biztosításának lehetőségével saját költségén kiépíti.

A volt EPCOS területének fejlesztésére a TOP pályázat keretében kerül sor, azonban a szóban forgó épület kívül esik a fejlesztendő területen. A 15-ös számú épület egykor iroda és porta funkciót töltött be. Jelenleg az épület földszintjén a Reményik Sándor Evangélikus Általános Iskola és Alapfokú Művészeti Iskola tantermet alakított ki bérleti jogviszony keretében.

Az épület fejlesztésére, bővítésére a Szombathelyi Tankerületi Központ a Széchenyi 2020 program keretében meghirdetett EFPO-4.1.6-16 „A köznevelés támogató szerepének erősítése” című pályázatra nyújtott be a Vas Megyei pedagógiai Szakszolgálat megfelelő szintű infrastrukturális környezetének kialakítására. A pályázat sikeres esetén közgyűlési döntés szükséges az ingatlan hasznosításáról, azonban várhatóan a 2 éves bérleti jogviszony a projekt előkészítését és megvalósítását nem akadályozza.

A fentiek figyelembevételével a SZOVA Zrt., mint az ingatlan vagyonkezelője kiadta a kezelői hozzájárulást az alábbi feltételekkel:

* a bérlő helyiségben a villamos energia ellátást külön árammérőről építi ki saját költségén,
* a helyiségben az esetleges átalakítási munkákat kizárólag saját költségen a kezelő előzetesen hozzájárulásával végezhet,

A SZOVA Zrt. szakértője a bérleti díj összegét a helyiségcsoport adottságait, városon belüli elhelyezkedését, valamint a környezetében kialakult díjakat figyelembe véve bruttó 510.-Ft/m2/hó, bruttó 82.620.-Ft/hó összegben határozta meg.

Tájékoztatom a Tisztelt Bizottságot arról, a Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése szerint az önkormányzati vagyon kezelője a gazdasági ügyekkel foglalkozó bizottság előzetes hozzájárulásával dönt ingatlan, ingatlanrész, ingóság egyszeri és további előjogot nem biztosító, 1 évet meghaladó vagy határozatlan időre szóló használatba, bérbe adásáról illetve bérbe vételéről.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2018. június 13.**

**/: Dr. Puskás Tivadar :/**

**Határozati javaslat**

**........../2018. (VI.21.) GVB. sz. határozat**

A Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 16. § 2) bekezdése alapján hozzájárul, hogy a SZOVA Szombathelyi Vagyonhasznosító és Városgazdálkodási Zrt. - mint az 5487/31 hrsz-on fekvő Szombathely Megyei Jogú Város Önkormányzata kizárólagos tulajdonában álló ingatlan vagyonkezelője – a szombathelyi 5487/31 hrsz-ú, Szent László király u. 6. szám alatti volt EPCOS terület 15-es épület alagsorában lévő 162 m2 nagyságú helyiségeit a Topfirmol Kft. részére 2018. június 10.. napjától az épület más célú hasznosításáig, de legfeljebb 2020. június 9. napjáig terjedő határozott időre bérbe adja.

A bérleti díj mértéke bruttó 82.620.-Ft/hó.

A Bizottság felkéri a SZOVA Zrt. képviselőjét, hogy a bérleti szerződést megkösse.

**Felelős**: Lendvai Ferenc, a Bizottság elnöke

Molnár Miklós alpolgármester

(végrehajtásért felelős:

Lakézi Gábor, a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:** 2018. június 30.